Wat sê die Bybel oor "HUBBLY BUBBLY"? - www.bybelkennis.co.za
by Mitch Kalp · Published 12/10/2010 · Updated 28/09/2014
Wat sê die Bybel oor "HUBBLY BUBBLY"? – Kobus Kok
Wat sê die Bybel oor "HUBBLY BUBBLY"? Bekommernis oor die gebruik daarvan, veral onder jong mense?
Wat sê die Bybel oor "HUBBLY BUBBLY"
'n Bekommerde leser vra: Wat se die Bybel oor "HUBBLY BUBBLY" Bekommernis oor die gebruik daarvan, veral onder jong mense?
Nou die dag vertel vriende van ons dat 'n 0/16 netbal span 'n afsluitingsfunksie het en dat die afrigter vir die meisies gesê het dat daar die aand 'n Hubbly Bubbly sal wees, maar die kinders moet net hulle eie tabak saambring. Die ma van die dogter was oorstelp van woede – hoe kan 'n onderwyser kinders so aanmoedig om Hubbly Bubblies te rook – en dit nog op 'n skool verwante kuier aand!? Baie grootmense wonder dan ook wat 'n Hubbly Bubbly is. Wel, dit is 'n waterpyp en word ook hooka (of Shisha in Arabies) genoem. Die Hubbly Bubbly het sy oorsprong waarskynlik in die midde Ooste gehad (Egipte, Arabië, Persië, Indië), maar is baie populêr in plekke soos Australië, Noord Amerika en selfs in Europa en deesdae oral op die kampusse van ons land. Daar gaan amper nie 'n dag verby dat mens studente op kampus en kuierplekke met 'n Shisha sien nie. In baie restourante kan mens dit bestel as deel van die ete, voorgereg of nagereg.
Die goeie nuus is egter dat 'n Hubbly gesonder is as wanneer jy iemand se sigaretrook indirek inasem of sigarette self rook. Baie van die tabak (nie almal nie) is nikotien vry en teer-vry. Dit word deur water getrek en so word "skoner" rook ingeasem.
(skets afgetrek van http://en.wikipedia.org/wiki/Hookah)
Die slegte nuus is dat Hubblies dalk gesonder is as sigarette, maar dit bly steeds ongesond. Navorsing toon aan dat dit ongeveer 40 minute dien om een sarsie klaar te rook, en dit tussen 50 en 200 keer ingetrek kan word. Die implikasie is dat elke inhalasie tussen 0.15 en 0.5 liter rook afgee. Die Wêreld Gesondheidsorganisasie en die Amerikaanse kanker organisasie se navorsing toon aan dat 'n uur se rook van 'n Hubbly Bubbly meer skade kan aandoen as sigarette aangesien 100-200 keer meer rook ingeasem word as met 'n sigaret en vele skadelike chemikalie nog steeds vrygestel word. Dit bly dus wesenlik skadelik en is nie so onskuldig nie. In Pakistan is navorsing onderneem van 'n toetsgroep waarin bevind is dat Carcinoembryonic antigen (CEA) wat in verskillende vorme van kanker voorkom, aansienlik aanwesig is in mense wat baie Hubbly Bubbly rook.
Die Bybel sal dus in beginsel nie die rook van Hubbly Bubbly goedkeur nie. Dit doen skade. Maar net so doen sigarette skade en ook die inaseming van sekondêre rook. Ouers wat kinders verbied om 'n Hubbly te rook maar self rook, drink, nie oefen nie en wat hoë cholesterol het en dit nie verantwoordelik bestuur nie, het net soveel skuld. Die Bybel praat dalk nie direk oor hierdie sake nie, maar ons gesonde verstand en Christelike denke sal ons by die punt uitbring dat ons verantwoordelik moet omgaan met dit waaraan ons ons liggaam, emosies en gees blootstel. Geen Bybelse teks gaan jou oorreed om nie te rook of te veel skaaptjops te eet nie. Dit is alleen in jou verhouding met die Here dat jy sal weet of iets vir Hom aanvaarbaar is of nie. Ek het lankal vir myself uitgemaak dat dit nie God se wil is dat ek ongesond moet leef of my liggaam moet blootstel aan skadelike dinge nie. In 1 Tessalonisense 5:21-22 lees ons immers: Toets alle dinge maar behou die goeie en bly weg van alle vorme van kwaad. Ek kies om eerder die goeie te behou en na te streef en hoop dat jongmense ook dit sal besef ter wille van hulle eie toekoms. Op die einde gaan dit nie oor moralistiese wetsnakoming nie, maar oor gesonde balans, gematigheid en onderskeiding.